section_heading: Obitelj i školovanje
paragraph_text: Michelle Robinson se rodila 17. siječnja 1964. u Chicagu od oca Frasera Robinsona III, uposlenika u gradskom vodovodu i demokratskog stranačkog povjerenika u svojoj četvrti, i majke Marian Shields Robinson, tajnice u tvrtci za prodaju preko kataloga imenom Spiegel. Michelle svoje korijene vuče od Afroamerikanaca koji su prije Američkog građanskog rata živjeli na jugu SAD-a; njen šukundjed s očeve strane, Jim Robinson, je bio američki rob u Južnoj Karolini, gdje još uvijek ima članova familije Robinson. Odrasla je u aveniji Euclid u čikaškom gradskom okrugu South Shore, te je odgojena u tipičnom roditeljskom domu. Članovi obitelji su zajedno objedovali i zajedno se zabavljali igrajući društvene igre poput Monopolyja te čitanjem. Michelle i brat Craig (koji je od nje stariji 21 mjesec) preskočili su drugi razred. U šestom razredu Michelle se prebacila u razred za nadarene u Osnovnoj školi Bryn Mawr (škola je kasnije preimenovana u Bouchet Academy). Pohađala je Srednju školu Whitney Young, prvu čikašku elitnu školu, i tamo je četiri godine bila na popisu najboljih učenika; bila je članica Nacionalnog društva časti i vršila službu blagajnice učeničkog vijeća. Put od kuće do škole, iz doma u četvrti South Side do četvrti Near West Side, oduzimao joj je tri sata svakoga dana. Bila je u istom razredu sa Santitom Jackson, kćerkom Jesseja Jacksona i sestrom Jesseja Jacksona mlađeg. Maturirala je 1981. kao druga u generaciji, te započela studij iz sociologije te afroameričke povijesti, kulture i politike na Sveučilištu Princeton, gdje je 1985. postigla bakalaureat cum laude.